CELEX: 32018R1637
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1637, kuriuo Europos Parlamento ir Tarybos reglamentas (ES) 2016/1011 papildomas priežiūros funkcijos procedūrų ir ypatybių techniniais reguliavimo standartais (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/1
               
            
         KOMISIJOS DELEGUOTASIS REGLAMENTAS (ES) 2018/1637
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas priežiūros funkcijos procedūrų ir ypatybių techniniais reguliavimo standartais
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 5 straipsnio 5 dalį,
         kadangi:
         
                     (1)
                  
                  
                     Reglamento (ES) 2016/1011 5 straipsnyje reikalaujama, kad lyginamųjų indeksų administratoriai nustatytų nuolatinės ir veiksmingos priežiūros funkciją, vykdytiną arba atskiro komiteto, arba taikant kitą tinkamą valdymo priemonę;
                  
               
                     (2)
                  
                  
                     siekdami laikytis Reglamento (ES) 2016/1011 5 straipsnio reikalavimų, administratoriai pagal savo diskreciją nustato tinkamiausią savo teikiamų lyginamųjų indeksų priežiūros funkciją. Šiame reglamente nustatomas neišsamus tinkamų valdymo priemonių sąrašas;
                  
               
                     (3)
                  
                  
                     patikėjus priežiūros funkciją išorės suinteresuotosioms šalims galima įgyti vertingų ekspertinių žinių, o dėl jų dalyvavimo priežiūros funkcija gali būti veiksmingesnė. Gali kilti tą priežiūros funkciją vykdančių asmenų interesų konfliktų dėl nesuderinamų tų narių interesų arba priežiūros funkciją vykdančių narių ir jų klientų ar kitų suinteresuotųjų šalių santykių. Siekiant tokių konfliktų tikimybę sumažinti, kai įmanoma, reikėtų į ypatingos svarbos lyginamųjų indeksų priežiūros grupę įtraukti interesų konfliktų neturinčius nepriklausomus narius, nes šie lyginamieji indeksai yra svarbūs rinkų vientisumui, finansiniam stabilumui, vartotojams, realiajai ekonomikai ir namų ūkių bei įmonių finansavimui valstybėse narėse. Kai tokių nepriklausomų narių dalyvavimas pagal šį reglamentą nebūtinas, administratoriai turėtų priimti kitas procedūras galimiems interesų konfliktams spręsti, pavyzdžiui, numatydami galimybę iš tam tikrų diskusijų pašalinti narius arba panaikinti konkrečių narių balsavimo teises;
                  
               
                     (4)
                  
                  
                     asmenys, kurie tiesiogiai dalyvauja teikiant lyginamąjį indeksą, gali dalyvauti vykdant priežiūros funkciją be balsavimo teisių, nes gali pateikti naudingų su administratoriaus darbu susijusių įžvalgų. Jų, kaip balsavimo teisių neturinčių narių, statusas yra tinkamas siekiant užtikrinti, kad administratorius nedarytų nederamo poveikio priežiūros funkciją vykdančių asmenų sprendimams;
                  
               
                     (5)
                  
                  
                     priežiūros funkciją gali vykdyti komitetai, turintys konkrečios specialios kompetencijos ir susiję su įvairiais lyginamaisiais indeksais ar jų grupėmis, arba ją gali sudaryti kelios atskiros funkcijos, kurias vykdantys asmenys atlieka įvairias užduotis, kai visi atitinkamų ekspertinių žinių turintys asmenys negali priklausyti vienam komitetui, pavyzdžiui, tais atvejais, kai jie yra skirtinguose geografiniuose regionuose. Siekiant sudaryti geresnes priežiūros centralizavimo sąlygas, turi būti skirtas vienas fizinis asmuo arba komitetas, kuris vadovautų toms priežiūros funkcijoms ir būtų atsakingas už bendravimą su administratoriaus valdymo organu ir kompetentinga institucija;
                  
               
                     (6)
                  
                  
                     mažiau naudojamų ir mažiau pažeidžiamų svarbių lyginamųjų indeksų priežiūros funkciją galėtų vykdyti vienas fizinis asmuo, jei jis gali skirti pakankamai laiko atitinkamų lyginamųjų indeksų priežiūrai. Kai priežiūros funkciją vykdo fizinis asmuo, jai netaikomos tam tikros procedūros, tinkančios tik komitetui. Kadangi ypatingos svarbos lyginamieji indeksai yra intensyviai naudojami ir tam tikrais atvejais gali kelti riziką, jų priežiūra fiziniam asmeniui neturėtų būti patikėta;
                  
               
                     (7)
                  
                  
                     kad galėtų vykdyti su priežiūros funkcija susijusias pareigas, nariai turi turėti ekspertinių žinių apie lyginamųjų indeksų teikimo procesą ir lyginamuoju indeksu siekiamą vertinti pagrindinę rinką. Tokių ekspertinių žinių galima įgyti iš aktyviai rinkoje veikiančių naudotojų ir duomenų teikėjų arba iš reguliuojamų duomenų teikėjų. Vykdant priežiūros funkciją duomenų teikėjų ekspertinės žinios gali būti naudingos, jei imamasi tinkamų priemonių interesų konfliktams išvengti, o naudotojai yra suinteresuoti užtikrinti lyginamojo indekso patikimumą. Todėl vykdant tokių lyginamųjų indeksų priežiūrą duomenų teikėjus ir naudotojus derėtų laikyti nariais;
                  
               
                     (8)
                  
                  
                     priežiūros funkcija yra esminė interesų konfliktų valdymo priemonė administratoriaus lygmeniu ir, siekiant užtikrinti šios funkcijos teisingumą, asmenims, kuriems taikytos sankcijos už finansinių paslaugų taisyklių pažeidimus, visų pirma manipuliavimą arba bandymą manipuliuoti, kaip apibrėžta Europos Parlamento ir Tarybos reglamente (ES) Nr. 596/2014 (2), turėtų būti draudžiama tapti priežiūros funkciją vykdančiais nariais;
                  
               
                     (9)
                  
                  
                     išorės suinteresuotosios šalys gali turėti su lyginamuoju indeksu susijusių interesų, kai lyginamasis indeksas yra plačiai naudojamas jų rinkose, ir gali pateikti papildomų ekspertinių žinių. Administratoriai gali nustatyti procedūras, pagal kurias jiems būtų leidžiama stebėtojų teisėmis dalyvauti vykdant priežiūros funkciją;
                  
               
                     (10)
                  
                  
                     nepriklausomų komitetų negalima visiškai atskirti nuo administratoriaus organizacinės struktūros, nes galutinius sprendimus dėl administratoriaus verslo priima valdymo organas, o atskiras komitetas galėtų priimti sprendimus ne visiškai įvertinęs galimą neigiamą tokių sprendimų poveikį administratoriaus verslui. Todėl administratoriaus arba grupės, kuriai jis priklauso, patronuojančiosios įmonės organizacinėje struktūroje integruota priežiūros funkcija turi geriausias sąlygas ginčyti administratoriaus sprendimus, susijusius su jo teikiamais lyginamaisiais indeksais;
                  
               
                     (11)
                  
                  
                     kad priežiūros organas galėtų vykdyti savo funkciją, nustatytą Reglamentu (ES) 2016/1011, svarbu, kad jis turėtų galimybę visapusiškai įvertinti ir ginčyti administratoriaus valdymo organo sprendimus, o kilus nesutarimams tokie priežiūros funkcijos svarstymai būtų registruojami;
                  
               
                     (12)
                  
                  
                     siekiant sklandžiai vykdyti priežiūros funkciją reikalingos narių ir stebėtojų atrankos kriterijų nustatymo procedūros, interesų konfliktų valdymo procedūros ir – jei priežiūros funkciją vykdo komitetas – ginčų sprendimo procedūros. Dėl tam tikrų rūšių lyginamųjų indeksų arba administratorių priežiūros funkcijos gali reikėti ir kitų procedūrų, kurios šiame reglamente nenurodytos, tačiau yra būtinos ir deramos siekiant tinkamai valdyti šiuos lyginamuosius indeksus. Todėl administratoriai gali nustatyti alternatyvias procedūras, jeigu pastarosiomis užtikrinamas tinkamas priežiūros lygis;
                  
               
                     (13)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (14)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Reglamento (ES) Nr. 1095/2010 (3) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę;
                  
               
                     (15)
                  
                  
                     administratoriams reikėtų suteikti pakankamai laiko, kad jie galėtų užtikrinti atitiktį šio reglamento reikalavimams. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo,
                  
               PRIĖMĖ ŠĮ REGLAMENTĄ:
         
            1 straipsnis
            Priežiūros funkcijos sudėtis
            
               1.   Priežiūros funkcijos struktūra ir sudėtis proporcingai atitinka administratoriaus nuosavybės ir kontrolės struktūrą ir paprastai yra nustatomos pagal vieną ar daugiau tinkamų valdymo priemonių, išvardytų šio reglamento priede. Nukrypimo nuo tokių priemonių atveju administratoriai kompetentingoms institucijoms pateikia pagrindimą.
            
            
               2.   Ypatingos svarbos lyginamojo indekso priežiūros funkciją vykdo komitetas, kuriame yra bent du nepriklausomi nariai. Nepriklausomi nariai yra priežiūros funkciją vykdantys fiziniai asmenys, kurių tiesioginiai santykiai su administratoriumi apsiriboja tik priežiūros funkcijos vykdymu ir kurie neturi jokių interesų konfliktų, ypač atitinkamo lyginamojo indekso atžvilgiu.
            
            
               3.   Priežiūros funkciją vykdo nariai, kurie kartu turi gebėjimų ir ekspertinių žinių, reikalingų konkretaus lyginamojo indekso teikimo priežiūrai ir su priežiūros funkcija susijusioms pareigoms vykdyti. Priežiūros funkciją vykdantys nariai tinkamai išmano pagrindinę rinką arba ekonomikos realiją, kuriai įvertinti skirtas lyginamasis indeksas.
            
            
               4.   Reguliuojamais duomenimis grindžiamų lyginamųjų indeksų administratoriai, kaip priežiūros funkciją vykdančius narius, įtraukia reguliuojamais duomenimis grindžiamo lyginamojo indekso apibrėžtyje, pateikiamoje Reglamento (ES) 2016/1011 3 straipsnio 1 dalies 24 punkto a papunktyje, išvardytų subjektų atstovus ir atitinkamais atvejais subjektų, reguliuojamais duomenimis grindžiamiems lyginamiesiems indeksams teikiančių grynojo investicinių fondų turto vertes, atstovus. Šių subjektų atstovų neįtraukimo atveju administratoriai kompetentingoms institucijoms pateikia pagrindimą.
            
            
               5.   Jeigu lyginamasis indeksas yra grindžiamas teikiamais duomenimis ir duomenų teikėjų arba lyginamąjį indeksą naudojančių prižiūrimų subjektų atstovai yra priežiūros funkciją vykdantys nariai, administratorius užtikrina, kad interesų konfliktų turinčių narių skaičius nesudarytų arba neviršytų paprastos daugumos. Prieš paskirdami narius administratoriai taip pat nustato konfliktus, kylančius dėl potencialių narių ir kitų išorės suinteresuotųjų šalių santykių, visų pirma dėl galimų su atitinkamais lyginamaisiais indeksais susijusių interesų, ir į juos atsižvelgia.
            
            
               6.   Teikiant lyginamąjį indeksą tiesiogiai dalyvaujantys asmenys, kurie gali būti priežiūros funkciją vykdantys nariai, balsavimo teisių neturi. Valdymo organo atstovai negali eiti nei narių, nei stebėtojų pareigų, tačiau gali būti pakviesti be balsavimo teisių dalyvauti priežiūros funkcijos posėdžiuose.
            
            
               7.   Priežiūros funkciją vykdantys nariai negali būti asmenys, kuriems taikytos administracinės arba baudžiamosios sankcijos, susijusios su finansinėmis paslaugomis, visų pirma manipuliavimu arba bandymu manipuliuoti, kaip apibrėžta Reglamente (ES) Nr. 596/2014.
            
         
         
            2 straipsnis
            Priežiūros funkcijos ypatybės ir pozicija
            
               1.   Priežiūros funkcija yra administratoriaus arba grupės, kuriam jis priklauso, patronuojančiosios įmonės organizacinės struktūros dalis, bet yra atskirta nuo lyginamojo indekso administratoriaus valdymo organo ir kitų valdymo funkcijų.
            
            
               2.   Siekdami užtikrinti Reglamento (ES) 2016/1011 reikalavimų laikymąsi, priežiūros funkciją vykdantys asmenys vertina ir prireikus užginčija administratoriaus valdymo organo sprendimus, susijusius su lyginamųjų indeksų teikimu. Nedarant poveikio Reglamento (ES) 2016/1011 5 straipsnio 3 dalies i punkto taikymui, priežiūros funkciją vykdantys asmenys visas rekomendacijas dėl lyginamojo indekso priežiūros teikia valdymo organui.
            
            
               3.   Jei priežiūros funkciją vykdantys asmenys sužino, kad valdymo organas veikė arba ketina veikti nesilaikydamas priežiūros funkcijos rekomendacijų arba sprendimų, jie aiškiai užregistruoja šį faktą kito posėdžio protokole arba savo sprendimų registre, jeigu priežiūros funkcija nustatyta pagal šio reglamento priede nurodytą trečią valdymo priemonę.
            
         
         
            3 straipsnis
            Priežiūros funkcijos vykdymo procedūros
            
               1.   Nustatomos priežiūros funkcijos vykdymo procedūros, susijusios bent su šiomis sritimis:
               
                           a)
                        
                        
                           su priežiūros funkcija susijusiais įgaliojimais, ją vykdančių asmenų posėdžių periodiškumu, posėdžių protokolų bei sprendimų registravimu ir reguliariu informacijos teikimu administratoriaus valdymo organui;
                        
                     
                           b)
                        
                        
                           priežiūros funkciją vykdančių narių atrankos kriterijais, įskaitant potencialių narių ekspertinių žinių, gebėjimų ir galimybių šiai veiklai skirti pakankamai laiko kriterijus. Tais kriterijais visų pirma atsižvelgiama į potencialių narių vaidmenį, susijusį su bet kuria kita priežiūros funkcija;
                        
                     
                           c)
                        
                        
                           stebėtojų, kuriems gali būti leista dalyvauti priežiūros funkcijos posėdyje, atrankos kriterijais;
                        
                     
                           d)
                        
                        
                           priežiūros funkciją vykdančių narių rinkimu, skyrimu ar atleidimu ir pakeitimu;
                        
                     
                           e)
                        
                        
                           atitinkamais atvejais kriterijais, pagal kuriuos pasirenkamas asmuo arba komitetas, atsakingas už bendrą vadovavimą priežiūros funkcijai ir jos koordinavimą, taip pat už ryšių palaikymą su administratoriaus valdymo organu ir kompetentinga institucija, laikantis tinkamų valdymo priemonių, skirtų atvejams, kai priežiūros funkciją vykdo keli komitetai, kaip nurodyta priede;
                        
                     
                           f)
                        
                        
                           apibendrintos informacijos apie priežiūros funkciją vykdančius narius viešu atskleidimu, kartu deklaruojant interesų konfliktus ir nurodant naudotas priemones jiems švelninti;
                        
                     
                           g)
                        
                        
                           išorės narių balsavimo teisių laikinu sustabdymu balsuojant dėl sprendimų, kurie turėtų tiesioginį poveikį jų atstovaujamų organizacijų verslui;
                        
                     
                           h)
                        
                        
                           narių įpareigojimu atskleisti visus interesų konfliktus prieš aptariant darbotvarkės klausimą per priežiūros funkcijos posėdį ir šių konfliktų registravimu posėdžio protokole;
                        
                     
                           i)
                        
                        
                           narių pašalinimu iš konkrečių diskusijų, kurių atžvilgiu jie turi interesų konfliktą, ir to pašalinimo registravimu posėdžio protokole;
                        
                     
                           j)
                        
                        
                           priežiūros funkciją vykdančių narių prieiga prie visų dokumentų, reikalingų jų pareigoms vykdyti;
                        
                     
                           k)
                        
                        
                           priežiūros funkciją vykdančių narių ginčų valdymu;
                        
                     
                           l)
                        
                        
                           elgesio kodekso pažeidimų atveju taikytinomis priemonėmis;
                        
                     
                           m)
                        
                        
                           pranešimu kompetentingai institucijai apie visus netinkamo duomenų teikėjų arba administratoriaus elgesio, dėl kurio kilo įtarimų, atvejus ir apie visus neįprastus ar įtartinus pradinius duomenis;
                        
                     
                           n)
                        
                        
                           konfidencialios arba neskelbtinos informacijos, kurią priežiūros funkciją vykdantys nariai gavo, parengė arba aptarė, netinkamo atskleidimo prevencija.
                        
                     
            
               2.   Kai priežiūros funkciją vykdo fizinis asmuo:
               
                           a)
                        
                        
                           1 dalies e, g, i ir k punktai netaikomi;
                        
                     
                           b)
                        
                        
                           administratorius paskiria pakaitinį tinkamą organą arba fizinį asmenį, užtikrinsiantį nuoseklų su priežiūros funkcija susijusių pareigų vykdymą, kai už priežiūros funkciją atsakingo asmens nėra.
                        
                     
         
         
            4 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
      
      
         
            PRIEDAS
            
               Neišsamus tinkamų valdymo priemonių sąrašas
            
            
                     
                        1.
                     
                     
                        Nepriklausomas priežiūros komitetas, kurį sudaro proporcingas skaičius suinteresuotųjų šalių, įskaitant lyginamąjį indeksą naudojančius prižiūrimus subjektus, lyginamųjų indeksų duomenų teikėjus ir kitas išorės suinteresuotąsias šalis, kaip antai rinkos infrastruktūros operatorius ir kitus pradinių duomenų šaltinius, atstovų, taip pat nepriklausomi nariai ir administratoriaus darbuotojai, tiesiogiai nedalyvaujantys teikiant atitinkamus lyginamuosius indeksus ar vykdant susijusią veiklą.
                     
                  
                     
                        2.
                     
                     
                        Jeigu administratorius šimtu procentų nepriklauso lyginamojo indekso duomenų teikėjams arba lyginamąjį indeksą naudojantiems prižiūrimiems subjektams ir nėra jų kontroliuojamas, be to, priežiūros funkcijos atžvilgiu nėra jokių kitų interesų konfliktų, priežiūros komitetą sudaro:
                        
                                    a)
                                 
                                 
                                    bent du teikiant atitinkamus lyginamuosius indeksus dalyvaujantys asmenys, nesuteikiant jiems balsavimo teisių;
                                 
                              
                                    b)
                                 
                                 
                                    bent du administratoriaus darbuotojai, atstovaujantys kitoms jo organizacijos dalims, kurios tiesiogiai nedalyvauja teikiant atitinkamus lyginamuosius indeksus ar vykdant susijusią veiklą, arba
                                 
                              
                                    c)
                                 
                                 
                                    jei tokių tinkamų darbuotojų nėra, bent du nepriklausomi nariai.
                                 
                              
                  
                     
                        3.
                     
                     
                        Jeigu lyginamasis indeksas nėra ypatingos svarbos, taip pat jeigu vertinant pagal jo sudėtingumą, naudojimo mastą ar pažeidžiamumą nereikėtų elgtis kitaip, fizinis asmuo, kuris yra administratoriaus darbuotojas, arba bet kuris kitas fizinis asmuo, kurio paslaugomis administratorius arba naudojasi, arba jas kontroliuoja, tiesiogiai nedalyvaujantis teikiant atitinkamą lyginamąjį indeksą ir neturintis interesų konfliktų, ypač susijusių su galimu suinteresuotumu lyginamojo indekso lygiu.
                     
                  
                     
                        4.
                     
                     
                        Priežiūros funkcija, kurią vykdo keli komitetai, kurių kiekvienas atsako už tam tikro lyginamojo indekso, tam tikros rūšies lyginamųjų indeksų arba lyginamųjų indeksų grupės priežiūrą, jeigu už bendrą vadovavimą priežiūros funkcijai ir jos koordinavimą, taip pat už bendravimą su lyginamojo indekso administratoriaus valdymo organu ir kompetentinga institucija atsako vienas paskirtas asmuo arba komitetas.
                     
                  
                     
                        5.
                     
                     
                        Priežiūros funkcija, kurią vykdo keli komitetai, kurių kiekvienas vykdo priežiūros pareigų ir užduočių dalį, jeigu už bendrą vadovavimą priežiūros funkcijai ir jos koordinavimą, taip pat už bendravimą su lyginamojo indekso administratoriaus valdymo organu ir kompetentinga institucija atsako vienas paskirtas asmuo arba komitetas.